OUTES PRESENTA UNHA WEB COA QUE DARLLE VISIBILIDADE AO SEU COMERCIO DE PROXIMIDADE\nO Concello de Outes acaba de anunciar a posta en marcha dun directorio web do comercio de proximidade co que pretende que os comercios outenses gañen visibilidade e a veciñanza poida consultar información de interese sobre eles.\nO enderezo de acceso é http://comercio.outes.gal\nEn declaracións do alcalde de Outes, Manuel González, “esta plataforma servirá como escaparate virtual para todos os comercios da localidade e está pensada para facilitar aos negocios o seu posicionamento online”. Ademais, agregou González López, “permitiralle á veciñanza facer buscas para atopar os locais que precisa para realizar as súas compras, os datos para poder contactar con eles así como saber onde se atopan a través da súa xeolocalización”.\nA páxina web dispón dun apartado de novas onde irá subíndose toda a actualidade e todas as novidades que sexan do interese do comercio outense. O sitio web comeza a súa andaina inicial con 150 establecementos divididos en oito categorías: alimentación, banca, comercio, hostalaría, servizos profesionais, salóns de beleza, servizos sanitarios e talleres. Dende o Concello indicaron que pode haber erros ou omisións no directorio polo que lle piden aos comerciantes que contacten co concello se os detectan.\nO obxectivo “é desenvolver o potencial que ten todo o tecido comercial do municipio e axudar na súa adaptación ás novas circunstancias do mercado e aos novos hábitos de consumo, sen perder a esencia do comercio local, de tempada e de proximidade”, sinalou o rexedor.


Como está a influír a crise da Covid-19 na industria forestal? - Campo Galego\nInicio / Forestal / Como está a influír a crise da Covid-19 na industria forestal?\nO sector calcula que perderá arredor dun 25% da facturación agardada para o 2020. A práctica totalidade das empresas recoñece que a pandemia estalle afectando negativamente, pero aínda así, un terzo decidiu manter ou aumentar os investimentos previstos para o 2020\nCampo Galego 25/05/2020 3:39 p.m.\nO director da Axencia Galega da Industria Forestal, Ignacio Lema (esquerda) e o conselleiro de Economía, Francisco Conde (dereita).\nO sector forestal galego está a sufrir un impacto negativo da crise do coronavirus, pero mantén as súas boas perspectivas de futuro no medio prazo, cun papel protagonista na era da economía circular. Esa é unha das conclusións que se extrae da enquisa realizada no mes de maio entre 117 empresas do sector pola Escola de Enxeñería Forestal de Pontevedra (Uvigo).\nO traballo, encargado pola Axencia da Industria Forestal (Xera) e coordinado por Juan Picos (Uvigo), realizouse entre empresas de toda a cadea forestal, pero maioritariamente as respostas procederon de rematantes (fragueiros) e empresas de servizos forestais, da industria do serrado e do sector do moble.\nA enquisa foi realizada na primeira quincena de maio, cando xa as empresas podían valorar o impacto dos dous primeiros meses do estado de alarma. Unha primeira conclusión é que o 95% das empresas recoñece que a Covid-19 lles afectou de xeito negativo.\nNa maioría dos casos, a actividade mantívose moi ralentizada (48%) ou de xeito parcial (31%). É certo tamén que só houbo un 4% de empresas que pararon por completo, en tanto un 15% mantiveron a actividade normal e en dous casos puntuais produciuse incluso un aumento da demanda, no sector da pasta de papel e no da biomasa.\nFacturación e investimentos\nA reducción de actividade que experimentou a maioría de empresas xa se deixou notar na facturación dos meses de marzo e abril. Para o global do ano, as expectativas apuntan a unha baixada de facturación media dun 26%.\nUnha das consecuencias da menor facturación é a decisión de dous terzos das empresas de reducir os investimentos previstos para o 2020. Con todo, hai un 26% que os manterá e un 7% que mesmo decidiu aumentar os investimentos.\nO coordinador da enquisa, Juan Picos, destaca o carácter “proactivo” que demostra a industria forestal no actual contexto de crise, pois mantéñense unha parte significativa dos investimentos previstos e valóranse novas oportunidades e estratexias. Así, arredor de dous terzos das empresas recoñecen que terán que facer cambios en canto a estratexia e canles de comercializacion, unha porcentaxe que é máis acusada nas empresas que declaran un maior impacto da crise.\nNo actual contexto, a principal ameaza que percibe o sector é a incertidume, seguida da caída da demanda e de posibles problemas de tesourería (morosidade, falta de liquidez). Tamén preocupa o mantemento da plantilla e en último termo de preocupacións, está a continuidade da empresa. É un escenario que debuxa un sector “resiliente e con capacidade de aguantar a crise”, valora Juan Picos.\nAo manterse a actividade de case toda a cadea da madeira, aínda que dun xeito ralentizado, as peticións de axudas por cese de actividade foron mínimas entre as empresas do sector. De feito, un 46% das empresas non recurriu a ningún tipo de axuda, probablemente porque as convocatorias non se lles axeitaban, segundo valora Picos, e entre as que pediron axudas, un 29% solicitaron préstamos ICO, outro 5% avais do IGAPE e só un 11% entrou en ERTES.\nA nivel de Galicia, no ámbito da industria forestal solicitáronse un total de 270 ERTES, que afectan a 5.200 traballadores, dos que máis de 3.100 corresponden á industria da madeira, 1.400 a fábricas de mobles e algo máis de 600 a traballos de explotación forestal e silvicultura.\nComo conclusión, Picos subliña que o sector forestal é resiliente, proactivo e con futuro, un futuro que se enmarca na era da economía circular e da bioeconomía que quere promover a Comisión Europea durante a próxima década, co ‘Green Deal’ (Pacto Verde) como elemento transversal de tódalas políticas europeas. Espérase así que nos próximos anos o sector forestal se convirta no mellor aliado das políticas que buscan a mitigación e a adaptación ó cambio climático.\nDe cara a esa meta, tanto o director da Axencia da Industria Forestal, Ignacio Lema, como o conselleiro de Economía, Francisco Conde, apuntan ó compromiso da Xunta en políticas que fomenten o consumo de madeira en diversos sectores.\nNo curto prazo -sinalou o conselleiro-, tamén haberá que ter en conta as oportunidades derivadas da necesidade de reorganización de locais comerciais e contornas laborais, un proceso na que o sector galego do ‘contract’, especializado na atención a cadeas de negocios, pode ter un papel protagonista.


A Xunta inviste na recuperación de catro inmobles adquiridos en Tui - Comarcas na Rede\nHomeBaixo MiñoTuiA Xunta inviste na recuperación de catro inmobles adquiridos en Tui\nA Xunta inviste na recuperación de catro inmobles adquiridos en Tui\nA Xunta investirá case 2 millóns de euros na recuperación de catro inmobles adquiridos en Tui ao abeiro do programa Rexurbe para habilitar oito vivendas protexidas.\nA conselleira de Medio Ambiente, Territorio e Vivenda, Ángeles Vázquez, acompañada polo delegado territorial da Xunta en Pontevedra, Luis López, e os antigos propietarios das vivendas, anunciou esta mañá que a Xunta vén de escriturar a adquisición de tres inmobles –o primeiro, localizado na esquina entre Lorenzo Cuenca e Bispo Castañón, o segundo, o número 42 da rúa Lorenzo Cuenca; e por último, o número 44 en San Telmo, tamén coñecida como Casa do Taboado- por un importe de 202.000 euros dentro da oferta pública de 2021.\nVázquez Mejuto recordou que en Tui xa se adquirira un inmoble na rúa Bispo Castañón, 20 por un importe de 100.000 euros e nos que -tras as obras de rehabilitación, por un investimento estimado de case 820.000 euros- se habilitarán catro vivendas. De feito, avanzou que no mes de maio o IGVS prevé adxudicar a redacción do proxecto de rehabilitación, licitado por 58.000 euros.\nAsí, a Xunta reserva un orzamento de case 2 millóns de euros na adquisición e rehabilitación destes catro inmobles, que -segundo afirmou a conselleira- poderán ser máis tendo en conta que o caso histórico de Tui é un ámbito incluído na oferta de adquisición de 2022, para o que se reservan 200.000 euros.\nNese sentido, lembrou e invitou aos propietarios de inmobles localizados no Casco histórico de Tui, así como na Cidade Vella e o eixo Orzán-Panaderas da Coruña (1 M€), dentro histórico de Ourense (0,4 M€), Ferrol Vello (0,2 M€), e o centro histórico de Ribadeo (0,2 M€), a presentar as súas ofertas, antes do 15 de xullo.\nA conselleira de Medio Ambiente, Territorio e Vivenda destacou que unha das razóns polas que se incluíu Tui na oferta de 2022 é por contar cunha Área Rexurbe -figura recollida na Lei de rehabilitación- declarada en xullo de 2021.\nTrátase dun ámbito que suma máis de 135.000 m2, que abarca o conxunto histórico declarado BIC e tamén outras zonas como o Paseo da Corredoira, Bispo Lago e Martínez Padín-N550.\nA conselleira invitou aos responsable do Concello a presentar o Plan de dinamización, que é o instrumento no que se coordinan as actuacións -públicas e privadas- coas que acadar unha rexeneración -máis alá da rehabilitación- deste ámbito, para completar o traballo que está a realizar o Goberno galego.


O Banco de Alimentos reparte case 1,2 millóns de quilos de comida durante o primeiro semestre de 2018 - ValmiñorTV\nInicioGALEGOO Banco de Alimentos reparte case 1,2 millóns de quilos de comida durante o primeiro semestre de 2018\nA Fundación Provincial Banco de Alimentos de Vigo repartiu preto de 1,2 millóns de quilos de comida (1.122.815 quilos) durante o primeiro semestre de 2018, unha cifra similar ao entregado no mesmo período de 2017.\nNos seis primeiros meses do ano, a ONG mantivo o ritmo de entrega de 2017 co que puido seguir cubrindo as necesidades básicas dunhas 25.000 persoas con dificultades na provincia. Hai un ano, a estas alturas distribuíronse un total de 1.162.387 quilos de produtos.\nNeses 1.122.815 quilos de comida repartidos ata o pasado 30 de xuño, está incluído o Fondo de Axuda Europea para os Máis Necesitados (FEAD) que, como vén sendo habitual desde hai varios anos, o Banco de Alimentos é o encargado tamén, xunto a Cruz Vermella Española, de distribuír dita achega europea.\nDurante o próximo mes de agosto, a actividade da entidade rebaixarase para que os seus voluntarios habituais poidan descansar do traballo solidario exercido todo o ano. Con todo, e, tendo en conta que a fame non colle vacacións, antes repartiuse aos colectivos sociais, o dobre de alimentos para facer fronte as necesidades deste mes estival.\nEn canto á recollida das diminucións diarias que xeran os supermercados e que son entregados a distintos comedores sociais, a ONG xestionaraas igualmente durante todo agosto.\nCreada en 1995 por un grupo de persoas que non podían mirar cara a outro lado ante a necesidade máis próxima, a Fundación Provincial Banco de Alimentos de Vigo é unha entidade privada benéfica independente, apolítica, aconfesional e sen ánimo de lucro, cuxo principal obxectivo é axudar ás persoas máis desfavorecidas e sen recursos.\nDurante 2017, a ONG repartiu 1,9 millóns de quilos de comida (1.896.676 quilos). O Banco de Alimentos dedica os seus esforzos para facer cumprir un dos dereitos humanos máis fundamentais: o acceso a unha alimentación suficiente, segura e saudable.\nNa actualidade, entrega axuda a uns 150 colectivos sociais e entidades homologadas que, á súa vez, distribúena ás familias que máis o necesitan.\nNigrán adjudica la construcción de la nueva biblioteca municipal a Civis Global por 1.280.000 €\nNingún incendio activo na comarca do Val Miñor\nArestora non hai ningún incendio activo en Galicia. O traballo dos equipos de extinción e as choivas dos últimos días serviron para reducir as chamas en todos os municipios afectados. Así o indica a Consellería […]\nA parroquia nigranesa de Camos celebra desde o 22 ata o 25 de agosto as festas na honra de San Roque. O mércores 22 ás 10:00 da mañá haberá un pasarrúas a cargo da Banda […]\nO PP de Gondomar denuncia o pésimo servizo de comedor escolar nos colexios do municipio\nO Partido Popular de Gondomar denuncia o lamentable servizo de comedor escolar que está prestando a empresa “Alimentación Saludable Gallega, S.L.” a quen o Concello de Gondomar adxudicou o ano pasado o contrato para a […]


O primeiro volume de Anatomía do pensar analiza as peculiaridades do discurso filosófico - O Portal da Lingua Galega\nO primeiro volume de Anatomía do pensar analiza as peculiaridades do discurso filosófico\nO secretario xeral de Política Lingüística participou este serán en Santiago na presentación deste libro de Marcelino Agís Villaverde publicado por Editorial Galaxia.\nSantiago de Compostela, 3 de febreiro de 2020.- O secretario xeral de Política Lingüística, Valentín García, acompañou o profesor e filósofo Marcelino Agís Villaverde na presentación da súa obra Anatomía do pensar. O discurso filosófico e a súa interpretación. Volume 1: O discurso filosófico. O texto, publicado por Editorial Galaxia, foi dado a coñecer este serán na compostelá Libraría Couceiro.\nValentín García recordoulles aos presentes que “este 2020 Galaxia fai 70 anos, fiel ao espírito de promoción da lingua galega e de extensión a diversos ámbitos, xéneros e temáticas que guiou o nacemento da editorial”. “Boa mostra disto”, engadiu o secretario xeral, “é esta obra ensaística do profesor Marcelino Agís, que nos guía polos camiños da filosofía que abrira para o galego Ramón Piñeiro, o gran ideólogo da xeración Galaxia”.\nXunto con Valentín García, interviñeron na presentación Francisco Castro, director xeral de Editorial Galaxia, e Rocío Carolo Tosar, responsable da edición.\nO primerio volume de Anatomía do pensar, que foi distinguido pola Universidade da Coruña co Premio Concepción Arenal de Investigación en Humanidades 2016, dedícase ao estudo do discurso filosófico. Ao longo dos seus oito capítulos, aos que se suma outro de conclusión e unha ampla bibliografía, Marcelino Agís Villaverde realiza unha peculiar disección dos elementos constitutivos dun tipo de discurso que busca a abstracción, pero non é quen de liberarse da metáfora; que aspira á universalidade, pero que adoita estar unido á singularidade do seu autor.\nMarcelino Agís Villaverde (Raxó - Poio, 1963) é catedrático de Filosofía e decano da Facultade de Filosofía da Universidade de Santiago de Compostela. Realizou estudos de posgrao en París e Chicago con Paul Ricoeur e foi profesor visitante de varias universidades de Europa, América e o Xapón. É presidente da Sociedade Universitaria de Filosofía (SIFA) e do Foro de Pensamento Galicia Milenio, así como vicepresidente da Academia Xacobea.


ை Illas urbanas da Detroit Viguesa. | Rubens Rocha\nை Illas urbanas da Detroit Viguesa.\nDeja un comentario Publicado por Rubens Rocha en 2 abril, 2015\nComentarlles eu estude no medio do monte nun colexio chamado Colexio Andersen Augalonga, o ámbito do colexio era todo natural daquel entón e agora xa non o é tanto xa que edificaron moito pola zona pero bueno coméntolles, as ILLAS URBANAS da cidade de Vigo están en perigo e ameazadas por ese pesadelo con nome e apelido e esa é LADY ESPECULACIÓN.\nAlgunha vez fixástesvos como Vigo esta distribuido, algunhas zonas de Vigo teñen un urbanismo baseado na dos pobos galegos…, isto é: rúa principal, edificios de 10 plantas (no caso de Vigo) e o resto POBO!\nMóstrovos unha captura na que podedes observar as Illas Urbanísticas distribuídas por todo Vigo.\nComo podedes observar son 7 as illas existentes, e a maioría sitúanse en Coia e Fragoso. Estas illas son (na miña opinión) as máis representativas, en especial A Carballa e A Espedrigada. Estas dúas illas encóntranse rodeadas por edificios (na súa maioría de máis de 10 plantas) situados nas rúas Castrelos, Fragoso e Florida. O caso mais fragante e O Catastro na que podedes apreciar o efecto do minifundio en Galiza. A forma de facer estas illas é unha forma de intentar que o pobo que foi Vigo desapareza e no seu lugar se fagan esperpentos arquitectónicos, normalmente a estratexia de illar a casas unifamiliares cos seus terreos ten o seu efecto positivo aínda que na Detorit Viguesa hai núcleos como poden observar na captura resisten a pesar de estar illado.\nSe que hai xente que non as coñece o cal vos animo que me avisedes para levalos a estas illas así que vos animo a que vistes algunha. Encontrárdesvos un cambio radical, pasas de estar rodeado de edificios de grande altura a estar inmerso nunha aldea, na que non oes nin un só coche e mesmo podes espertar co canto dos paxaros o cal iso se é vida, algunhas non se pode acceder co coche polo abandono que teñen a zona por parte do concello xa que non te son tan visibles e tamen para sumarse á presión que xa vos comente antes. Nalgunha que outra vos encontrardes con galiñas, cabalos, ovellas e gansas. O incrible é que algúns vos levardes unha sorpresa xa que non vos imaxinabades que isto se encontraba en plena cidade e a uns metros que andes entras nesa bela vida dunha aldea, unha vida de paz sonora.\nÉ unha boa oportunidade visitalas e recrearse no interior delas o que denomino eu aproveitarse delas para ter paz interior. Eu son un defensor con decisión destas illas xa que son un tipo en contra da que denomino eu LADY ESPECULACIÓN e para iso se me ocorreu mil e unha idea das ILLAS URBANAS, unha é o uso desas zonas como espazos verdes, outra é deixalas tal como están e declaralas Patrimonio da Cultura de Vigo, outra idea é non seguir o exemplo do que se fixo na Miñoca.\nUn exemplo de Illa Urbana\nRespecto ao Camiño dá Seara:\nOs poucos residentes da Seara consideran que hai opcións, a primeira, que eles mesmos poñan en marcha a actuación, o que esixe un acordo xa alcanzado- por máis do 50 por cento da propiedade- e un compromiso do Concello para a colaboración mediante a modificación puntual do PGOM ou a redacción do novo PERI (urbanización). Segundo me explicou un voceiro veciñal, ademais dos seus terreos e casas habería que incluír no PERI A Seara os soares que eran propiedade dos bancos que no seu momento estiveron interesados en desenvolver o ámbito polas súas boas condicións.\nA actuación do ámbito da Seara leva máis de quince anos de espera para desenvolver a maior franxa de terreo no centro, 57.000 metros cadrados, dende detrás do Centro Comercial de Camelias ata o cruzamento de Tomás Alonso con López Mora. De momento, todos os intentos resultaron falidos por completo malia que os veciños, cada vez menos, están de acordo. Mentres, a ruína se estende ao longo do Camiño dá Seara, con vivendas okupadas ou onde se producen incendios ou a caída de pedras e outros elementos. “É un perigo”, din.\n(Próximamente versión extendida deste efecto na Detroit Viguesa)\nEditoriais | Criticas #VigoVerdade, 2015, detroit viguesa, galiza, ilcanallarubens, Illas Urbanas, Ketek Laboratory-Study Zulo S.A., PERI, PGOM, vigo\n← ை Publicada a nova Lei de Seguridade Cidadá\tை Selfies en tempos de política →


"Mulleres na Terra", recital de poesía galega na Casa de Galicia en Madrid en conmemoración do Día Internacional da Muller - Actualidade - Casa de Galicia\n"Mulleres na Terra", recital de poesía galega na Casa de Galicia en Madrid en co...\nPousado dos que interviñeron no recital. (2126x2953px., 922 Kb.)\nUn momento do acto. (2126x2953px., 835 Kb.)\nLópez, Lamela, Jiménez, Pichel e Cibeira. (2126x2953px., 848 Kb.)\nPúblico no recital. (2126x2953px., 1052 Kb.)\nOs asistentes interesáronse polas obras das poetas. (2126x2953px., 904 Kb.)\n"Mulleres na Terra", recital de poesía galega na Casa de Galicia en Madrid en conmemoración do Día Internacional da Muller\nRecitaron as poetas galegas residentes en Madrid Ana Cibeira, Yolanda López e Luz Pichel\nAdemais das rapsodas, no acto interviñeron o coordinador de Actividades Culturais da Casa, Ramón Jiménez; a profesora de Galego Carme Lamela, que propuxo o acto e o conduciu, as alumnas de Galego Anduriña García Ávila, que recitou a Xoana de Arco de Eduardo Galeano, Julia Badino Baamonde, que falou sobre "Por que o Día da Muller?", e Carmen Marcos Núñez, Noelia Peña Moreno e Beatriz Doldán Varela, que leron textos propios relacionados coa conmemoración, e Loli Fernández Yáñez, que presentou ás poetas protagonistas.\nJiménez recordou que a celebración do Día Internacional da Muller, o 8 de marzo, ten o súa orixe na proposta que fixo en 1910 a política comunista alemá Clara Zetkin, de honrar un grupo de traballadoras estadounidenses que o 8 de marzo de 1857 ocuparon unha fábrica téxtil en Nova York para esixir igualdade salarial e xornada laboral de dez horas. Como resposta, os propietarios da fábrica provocaron un incendio que acabou coa vida de vinte e nove delas.\nTamén Julia Badino recordou esa data e referiuse así mesmo á situación actual sinalando que hai empresas que non contratan mulleres para evitar períodos de embarazo e que en moitos casos as mulleres non cobran o mesmo salario que os homes por igual traballo.\nAna Cibeira, Yolanda López e Luz Pichel recitaron algúns dos seus poemas con temática relacionada coa muller e escritos en galego; algúns deles creados para a ocasión.\nAna Cibeira naceu en Caracas, criouse en Compostela e vive en Madrid. É autora dos poemarios "Pintalabios" e "A morta" e participou nos libros colectivos "Letras novas", "Transgeneración 1.0", "Sétimo andar", "Poesía alén e pegadas", "Marés nos pousos do café" e "Madrid foi unha praia de baleas entre néboas", do Grupo Bilbao de poetas galegos en Madrid.\nYolanda López naceu en Ourense. É licenciada en Filoloxía inglesa, técnico en turismo, tradutora, pintora e funcionaria de carreira do Ministerio de Xustiza. Investigadora en universidades galegas e estranxeiras, galardoada con premios literarios en Galicia e Madrid, é autora dos libros de poesía "Verdugos impolutos", "Obertura sen heroe", "Grietas (Fendas)" e "Moralla".\nLuz Pichel naceu en Lalín, Pontevedra. É licenciada en Filoloxía hispánica e profesora de ensino media en Alcobendas, onde reside, aínda que sempre aproveitou o contacto coa súa aldea. É autora dos poemarios "El pájaro mudo" (Premio Cidade de Santa Cruz da Palma, 1991), "La marca de los potros" (XXIV Premio Hispanoamericano de Poesía Juan Ramón Jiménez, 2004), "El pájaro mudo y otros poemas" e "Casa pechada" (XXVI Premio Esquío de Poesía en Lingua Galega, 2006).


Colectivos e asociacións do país reclaman a Renda Básica Xa! - 21 Noticias\nColectivos e asociacións do país reclaman a Renda Básica Xa!\n1) contía miserenta: importe medio de 439 € en 2019.\n2) camiño de obstáculos burocráticos: 4 meses de media para tramitala, nas grandes vilas, como Vigo, as esperas poden chegar aos 9 meses.\n3) escasa cobertura: algo máis de 10.000 persoas cobran a RISGA en 2020, fronte as 470.000 que se atopan en situación de exclusión social, das cales 226.946 persoas malviven en situación de exclusión severa segundo Cáritas.\n4) prestación por unidade de convivencia: que implica unha morea de atrancos se compartes vivenda con persoas que teñen ingresos ou con familiares que reciben axudas.\n1) suficiente: cunha contía que permita vivir cuns mínimos de dignidade, nunca por baixo do limiar da pobreza.\n2) universal: dereito a unha renda individual para todas as persoas.\n3) incondicional: sen contraprestacións e ao marxe das circunstancias de cada quen.\n4) a renda básica permitiríanos ter unhas mínimas condicións materiais para a conquista colectiva de máis dereitos.\nForo Galego de Inmigración, Oficina Dereitos Sociais de Coia, Colectivos pola Renda Básica Universal de Compostela, Betanzos e A Coruña, Boa Vida, SOS Racismo Galicia, ONGD Viraventos, Colexio de Educadoras e Educadores Sociais de Galicia, Coordinación Baladre contra a precariedade, o empobrecemento e a exclusión social, Coordinadora de Crentes Galeg@s, Asociación Fuco Buxán, Vangarda Obreira da Coruña.\nCategoría: GALICIA, LABORAL\tEtiquetas: Renda básica\n« CIG Saúde A Mariña solicita que os pacientes inmunodeprimidos non sexan ingresados na planta COVID-19 do Hospital da Mariña\nOitenta empresas da Área Empresarial do Tambre solicitan á Xunta 116.000 máscarillas »


Berdillo. Por parroquias. Turismo do Concello de Carballo-Costa da Morte-Galicia-España.\nInicio // Coñece Carballo // Por parroquias // Berdillo\n[Extensión: 12,05 km²]\n[Poboación: 1581 habitantes]\nA parroquia de Berdillo esténdese ao longo da estrada que a cruza e que, en tempos pasados, foi o camiño real que unía A Coruña con Fisterra. Era a principal vía de comunicación coa cidade herculina até que a vila de Carballo comezou a medrar en sona debido ao seu balneario de augas termais, e se construíu unha nova estrada, a actual, que se fixo pasar polo centro da vila.\nBerdillo é un terreo chan e verde, como o seu propio topónimo podería indicar. Mira fronte a fronte á parroquia veciña de Sofán, situada na ladeira da montaña que ten diante. É unha parroquia densamente poboada, debido á súa proximidade con Carballo.\nIgrexa parroquial de Berdillo\nDa forza do seu movemento veciñal e asociativo dá conta o seu amplo centro social, de recente construción, que se ergue preto da igrexa de San Lourenzo. A igrexa parroquial foi construída de novo no século XX e rematada en 1931.\nTempo atrás, houbo nesta parroquia e na veciña de Artes unha gran feira, a máis importante da comarca.\nNa estrada que une Carballo con Ordes atoparás un lugar co topónimo de A Feira de Berdillo, que remite aos tempos nos que aquí se celebraba a feira.\nMalia a oposición da veciñanza e dos párrocos de Sofán, Artes e Berdillo, a feira foi trasladada en 1941 á vila de Carballo, despois de ter sido celebrada durante séculos á beira do camiño real.


Mobilidade da os primeiros pasos para implantar os camiños seguros nas rutas escolares do municipio\nA Concellería de Mobilidade do Concello de Vilagarcía está dando os primeiros pasos para implantar os “camiños escolares seguros” co obxectivo de que os nenos e nenas do municipio poidan acudir aos seus centros escolares camiñando, por unha ruta previamente establecida e exenta de riscos. A iniciativa promovida por Paola María Mochales será abordada o luns pola Xunta de Goberno local na que se contratará a redacción dos proxectos para os tes primeiros camiños seguros: os que levarán a os centros educativos da Lomba (CEIPs A Lomba e Arealonga e EII Vagalume).\n10.08.2019.- O camiño escolar seguro é unha vía de circulación “preferente”, elixida entre os percorridos máis utilizados polo alumnado, que facilita que ir a escola volva a ser unha experiencia de autonomía e contacto directo dos nenos e nenas coa súa contorna cotiá, o seu barrio e as súas xentes, utilizando modalidades de mobilidade non contaminantes como andar ou ir en bicicleta.\nSegundo se establece na proposta da concelleira de Mobilidade, para a redaccións dos proxectos dos tres camiños escolares seguros deberán facerse un estudo previo das rutas máis habituais realizadas polos escolares que acoden a estes tres centros, estudar as vías e usos do solos polos que discorren e recoñecer o terreo. Tamén se consultarán diversos aspectos coa Policía Local e as comunidades escolares de cada centro, e se programarán actividades co alumnado, familias e profesorado para dar a coñecer e promover a utilización destas vías preferentes para ir ao colexio. Con todo este traballo finalizado trazaranse os proxectos de execución dos tres camiños escolares.


Ribeira Sacra | Dispoñible nova App de incidencias na nosa web\nDispoñible nova App de incidencias na nosa web\nO Consorcio de Turismo Ribeira Sacra desenvolveu, en colaboración coa Axencia Turismo de Galicia, unha aplicación de incidencias co obxectivo de mellorar a accesibilidade e goce dos diferentes atractivos turísticos do xeodestino, e ofrecer un servizo de acollida ao visitante.\nEsta nova ferramenta, que xa está dispoñible na web turismo. ribeirasacra.org, vai permitir mellorar e actualizar a información sobre os variados recursos turísticos dispoñibles e, especialmente, sobre o estado dos mesmos.\nCalquera visitante pode dar a coñecer as condicións de accesibilidade e mantemento dos puntos de interese, a través dun sistema con xeolocalización automática no que, ademais dunha descrición, poderá engadir unha fotografía para acompañar o comentario que queira trasladar.\nIncidencias como a falta de sinalización nalgún punto dun roteiro de sendeirismo, o mal estado do acceso a un mosteiro ou a acumulación de lixo na contorna dun miradoiro, serán notificados de maneira inmediata ao Consorcio de Turismo que se encargará de poñer en coñecemento, á súa vez, ao responsable da xestión do recurso sobre o que se fai a crítica. Iníciase así un proceso de seguimento, do que se manterá informado o usuario, e co que se pretende que a incidencia quede emendada canto antes para que a imaxe do destino non quede "danada" para o visitante que o traslada e evitar que aconteza o mesmo con futuros visitantes. Dependendo do tipo de anomalía, poderá resolverse en cuestión de horas, días, semanas ou meses.\nA aplicación permite identificar o recurso no que se sitúa o visitante de tres formas: xeolocalización automática do punto onde se atopa co seu terminal, localización do recurso sobre un mapa ou a utilización dun buscador introducindo o nome do lugar ou do recurso. Así mesmo, este rexistro fai partícipe ao turista na xestión sostible e eficiente da Ribeira Sacra, mediante a súa colaboración e compromiso, xa que ademais de reportar incidencias, esta ferramenta permite recoller valoracións, suxerencias, opinións ou as impresións xerais sobre o destino a nivel global. Recibir este tipo de comunicacións de maneira permanente constitúen, sen dúbida, materia prima de gran importancia para mellorar na xestión do destino.\nO acceso á aplicación pode facerse desde a portada da páxina web de Turismo Ribeira Sacra ou desde a ficha de cada recurso.


Noia estreará un documental sobre a tradición dos 'xigantes e cabezudos' - Canal Rías Baixas\nNOIA> Noia estreará un documental sobre unha vella tradición dos xigantes e cabezudos na vila. O vídeo, realizado por Luís Avilés, verá a luz o vindeiro sábado, día 17, ás seis da tarde, nos locais do Liceo de Noia.\nUn grupo de veciños de Noia, en colaboración con outros colectivos locais, recuperaron no ano 2015 unha antiga tradición na vila, como é o desfile dos xigantes e cabezudos. A iniciativa chamou a atención do realizador local, Luís Avilés, que decidiu facer un documental no que se recollía precisamente todo o proceso de confección desta vella tradición.\ndende o Concello destacaron a importancia deste tipo de iniciativas que permitirán deixar constancia dunha vella tradición na localidade\nA estrea do documental terá lugar este próximo sábado, día 17, ás seis da tarde, nos locais do Liceo de Noia. Para asistir, cómpre reservar localidade, debido á actual situación covid, a través do correo electrónico culturaconcellodenoia@gmail.com.\nArtigo anteriorNova suspensión do Rali de Noia\nSeguinte artigoO número de novos positivos segue á alza en Barbanza


12-05-2014 Galisenior 2014 céntrase na detección precoz da dependencia\n>> Un total de 35 relatores participarán nas Xornadas Técnicas Profesionais\n>> O programa dirixido aos maiores componse de máis de 80 actividades nas que destacan o lecer activo e as novas tecnoloxías\nImpulsar a estimulación cognoscitiva e a detección precoz da dependencia como ferramentas fundamentais para acadar un envellecemento activo, autónomo e saudable. Sobre estes eixos xirará a novena edición de Galisenior, Salón Internacional das Persoas Maiores, que se celebrará en Expourense os días 14 e 15 de maio convertida en punto de encontro entre todos os axentes sociais galegos, públicos e privados, vencellados co sector do maior.\nA 9ª edición de Galisenior foi presentada esta mañá en Expourense nun acto no que participaron o delegado territorial da Xunta de Galicia, Rogelio Martínez, a concelleira de Benestar Social do Concello de Ourense, Marga Martín, a directora de centro de maiores de Ourense da Fundación Novacaixagalicia, Carmen Bonet, e o director xerente de Expourense, Alejandro Rubín.\nDe carácter bienal e contando co Selo de Internacionalidade a Efectos Aduaneiros, é a única feira destas características que se celebra no noroeste peninsular e que está especialmente dirixida a un núcleo de poboación que representa o 23% da demografía galega, ás súas familias e aos profesionais que traballan neste sector. Este salón servirá de plataforma para promover as accións que se están a levar a cabo en Galicia, destinadas a reducir o impacto da dependencia na calidade de vida, tanto de quen a padece como do que exerce de coidador. Galisenior xirará sobre tres eixos principais: a propia feira, as xornadas técnicas profesionais e o programa de actividades para público xeral nas que se prevé que participen milleiros de maiores procedentes de distintos puntos de Galicia.\nParticiparán en Galisenior un total de 59 expositores (un 7% máis que na edición de 2012), o 80% dos cales proceden de Galicia. Institucións como o Concello de Ourense, a través da Concellería de Benestar Social, aproveitarán a súa presenza no salón para dar a coñecer as políticas sociais que están a poñer en marcha e para comunicarlle ós maiores todos aqueles servizos dos que poden beneficiarse. Outras entidades como a Obra Social Novacaixagalicia, o IMSERSO, a Sociedade Galega de Xerontoloxía e Xeriatría ou a Consellería de Traballo e Benestar, entre outras, organizarán distintas actividades ó tempo que contarán cun stand dende o que presentar os produtos e servizos asistenciais orientados a mellorar a calidade de vida dos maiores.\nA empresa terá un papel moi importante neste salón que acollerá dende provedores de produtos destinados a facerlle máis doada a vida cotiá ó maior ou que organizan actividades de lecer dirixidas á terceira idade, ata medios de comunicación especializados neste eido. Tamén terán presenza asociacións e colectivos de maiores de toda Galicia que contarán cun stand no que presentar as actividades que realizan ó longo do ano e que promoverán a participación dos seus asociados.\nGalisenior organizará de xeito complementario ó salón unha nova edición das Xornadas Técnicas que estarán dirixidas a todos os profesionais do sector, a estudantes e ás persoas que traballan con este colectivo. Participarán un total de 35 relatores de España e Portugal.\nCentradas en temas como a detección precoz da dependencia ou a avaliación do deterioro cognoscitivo en Galicia, estas xornadas serán o foro elixido para presentar os últimos estudos realizados nas universidades galegas e no Norte de Portugal. A conferencia inaugural versará sobre a incapacitación das persoas maiores como medida de protección e estará impartida polo Fiscal xefe da Audiencia Provincial. Tamén se presentarán experiencias na promoción do envellecemento activo no medio rural, xa que a dispersión xeográfica en Galicia é un factor que inflúe á hora de prestar servizos a este colectivo.\nA estas conferencias hai que engadir a organización de mesas de debate sobre o empoderamento social e o papel dos maiores na sociedade. Tamén se falará de termalismo social e o papel que xoga no envellecemento saudable dos seus usuarios. Estas xornadas serán o marco elixido para a presentación do 26º Congreso da Sociedade Galega de Xerontoloxía e Xeriatría.\nNa Área de participación, Galisenior presenta toda unha oferta, con máis de 80 actividades diferentes, que convidan a participar a quen o visite. O programa está orientado a fomentar a adopción de hábitos saudables e preventivos, así como a introducir aos visitantes en novas fórmulas de lecer ou ampliar os seus coñecementos sobre novas tecnoloxías.\nEstas actividades e obradoiros están centrados nas principais afeccións dos maiores de Galicia centradas na estimulación do corpo e da mente. Galisenior ofrécelles ademais a posibilidade de achegarse ás novas tecnoloxías e de compartir tempo e espazo con outras xeracións. A principal novidade desta edición será o Concurso de Cociña Saudable, aberto aos afeccionados maiores de 60 anos. Tamén se organizarán por primeira vez catas de viños, obradoiros de Mindfulness, de neurobic, atención psicolóxica, etc.\nVarias das entidades integradas no Comité organizador do salón (Xunta de Galicia, Concello de Ourense, Obra Social de Novacaixagalicia ou Cruz Vermella) van mobilizar aos usuarios dos servizos que prestan, como é o caso dos centros sociocomunitarios de Galicia ata Galisenior para participar activamente.\nOs visitantes que se acheguen ata Galisenior en tren poderán beneficiarse de descontos do 30% en todas as liñas de RENFE (AVANT incluído), para iso é preciso descargar o bono dispoñible nesta web.


ETRAD. Escola Municipal de Vigo de Música Folk e Tradicional: E-TRAD / FUNDACIÓN MENELA.Taller de participación musical grupal “Castro Navas”\nE-TRAD / FUNDACIÓN MENELA.Taller de participación musical grupal “Castro Navas”\nÉ posible que moitos dos lectores deste blog descoñezan unha das actividades que realiza a e-Trad alén das fronteiras do centro onde se ubica. Esta é o taller de participación musical grupal que se leva a cabo todolos mércores pola mañá na residencia ocupacional para personas con autismo e psicose “Castro Navas” da Fundación Menela.\nFalar de autismo ,de maneira moi básica, é falar da tríada de alteracións que a súa condición conleva. Por un lado unha alteración do desenrolo da interacción social grupal (aillamento, interacción extraña, unilateral ou incluso intrusa, capacidade limitada de empatía …), por outro lado a alteración da comunicación verbal e non verbal (sen linguaxe verbal ou cunha linguaxe con problemas na prosodia, con ecolalia, inversión pronominal …), e por último o feito de ter un repertorio restrinxido de intereses e comportamentos, onde falla o xogo a xeito de simulación, a fantasía ou simplemente a actividade imaxinativa.\nPara min, esta oportunidade de colaboura a partires da escola significa reencontrarme cos rapaces e rapazas do centro, voltar a compartir o traballo musicoterapéutico co gran profesional, compañeiro e amigo Carlos Veiga e vivenciar de novo a música de maneira única nun contexto único.\nPero, de que maneira se traballa musicalmente con personas afectadas con autismo e psicose? Pois de moitas maneiras. A música ten unha capacidade comunicacional e social evidente sendo motivadora de estímulos que enriquecen procesos sensoriales, cognitivos e motóricos e tamén fomentando a creatividade e a disposición de cambio. Neste taller traballamos grupalmente para incidir na comunicación. Unha das razóns claras deste método de traballo é para dar continuidade á formación musical xa existente (a “Orquestra Castro Navas” composta por usuarios e monitores) pero tamén porque consideramos que, co emprego da música, motor de emocións, somos quenes de fomentar e alimentar unha serie de vínculos que van máis aló das discapacidades; deixando en primeiro plano as capacidades de cada un, a liberdade de expresión e a propia comunicación que xera.\nOs obxectivos son variados e nos levan a realizar unha ou outra actividade; preparando cancións (que algunhas veces propoñen el@s, as súas favoritas), ensinando melodías novas, traballando a instrumentación, ou facendo improvisacións que sempre sorprenden e que moitas veces retroalimentan o repertorio.\nÉ fácil entrever os beneficios que este tipo de actividades pode ter nas personas con discapacidade, sen embargo, penso que calquera músico incluído nun contexto coma este tamén se verá agasallado vivindo a experiencia musical dunha forma diferente, quizais, a habitual na educación regrada ou nos conxuntos instrumentais derivados dela. Unha forma onde a musicalidade e a adaptación son as ferramentas claves (moito máis importantes que os recursos técnicos), e a flexibilidade, paciencia e tolerancia actitudes a acadar.\nAsdo: Xela Conde Fernández


Gañar os cumios dos picos Gashembrum I e Gashembrum II (Hidden Peak), en plena cordilleira do Karakorum, é o ambicioso obxectivo que se ten fixado o alpinista pontevedrés Abel Alonso. O escalador foi recibido hoxe polo concelleiro de Deportes, Agustín Fernández, quen lle desexou o máximo éxito neste reto, que afronta co apoio da Concellería de Deportes.\nFernández anunciou que a Concellería decidiu patrocinar tres retos deportivos singulares: xunto con Abel Alonso, recibirá apoio a montañeira Rosa Paredes (quen tentará subir ao Pico Lenin, situado a 7.134 metros entre as antigas repúblicas soviéticas de Kirguizistán e Tadjikistán) e Francisco Casal, inscrito na carreira a pé do UltraTrail do Mont Blanc (168 Km).\nTres aventuras que, en palabras do concelleiro, sitúanse "ao fío do imposible" e contribúen a posicionar a Pontevedra no mundo dos deportes de aventura. Alonso, que tentará converterse no primeiro pontevedrés en tomar un 8.000, parte mañá mesmo para Pakistán. Alí integrarase nunha expedición na que participan outros 10 alpinistas españois.\nDurante as últimas semanas estivo afrontando unha preparación moi intensiva para afrontar as esixentes condicións que lle agardan na cordilleira do Karakorum. O Gashembrum I está a 8.035 metros de altitude e o Gashembrum II a 8.068 metros.\nA expedición afrontará o reto ao longo do mes de xullo, á expectativa sempre das condicións meteorolóxicas, que serán determinantes para o éxito da aventura. O escalador non é un novato, posto que na súa carreira xa ten coronado o Mont Blanc e o Argéntiére (Alpes), o Aconcagua, Urus e Tocllaraju (Andes), o Mckinley-Denali (Alaska) e o Ama Dablam (Himalaia).\nA aventura de Abel pode seguirse Online a través do seu blogue: www.abelalonso.es.\nJun 03, 2020 253\nJun 03, 2020 564


Editorial Galaxia | Catro obras de Galaxia finalistas no premio Mondoñedo 10\nCatro obras de Galaxia finalistas no premio Mondoñedo 10\nEstamos moi felices porque varios títulos da Editorial Galaxia resultan elixidos como finalistas no premio Mondoñedo 10 na categoría de mellor obra de Ensaio en galego da última década (2009 – 2019). As obras elexidas foron as seguintes:\n– Para que nos serve Galiza? de Xaime Subiela. Galaxia, 2012\n–Historia de Galicia de Ramón Villares. Galaxia, 2016.\n– Identidade e afectos patrios de Ramón Villares. Galaxia, 2017.\n– Rosalía de Castro. Cantos de independencia e liberdade (1837-1863) de María Xesús Lama. Galaxia, 2017.\nO premio resolverase o domingo 13 de outubro coa xuntanza final do xurado e a entrega do galardón entregarase o domingo 20 de outubro. Este premio convoca cada ano unha categoría literaria e valora as obras publicadas na década precedente á convocatoria.\nDende a Editorial Galaxia desexámosvos a mellor das sortes! Parabéns por saír elixidos!


Vieiros: Galiza Hoxe - Sen competencias en tráfico pero cun "comisionado para a seguridade viaria"\nA Xunta crea un órgano superior do Goberno en materia de coordinación, seguimento e asesoramento para a seguridade nas estradas.\nRedacción - 18:40 28/08/2008\nTags: comisionado seguridade viaria tráfico\nLogo de que esta mesma semana o BNG acusase a Tráfico de recadar en Galiza máis do que inviste e achacara a este motivo as reticencias do Estado en transferir as competencias sobre esta materia, vimos de coñecer a creación dunha nova figura vencellada coa circulación por estrada. A Xunta crea un novo órgano: o "comisionado para a seguridade viaria", un cargo dependente da Consellería de Política Territorial, Obras Públicas e Transportes e que terá entre os seus cometidos a coordinación das estratexias de seguridade nas estradas coas distintas administracións públicas.\nEste novo comisionado terá rango de secretaría xeral e encargarase tamén de planificar e desenvolver campañas e medidas de concienciación, de avaliar o grao de aplicación das estratexias de seguridade viaria, así como de elaborar estudos e proxectos e fomentar a formación e investigación neste eido. O Presidente da Xunta asegurou que a política en seguridade nas estradas é un "obxecto de atención preferente para o seu goberno" e subliñou os avances feitos baixo o seu mandato para "reducir moi significativamente a mortalidade e accidentalidade".\nA creación desta figura xa fora adiantada hai un ano pola Conselleira de Política Territorial, María Xosé Caride, quen aseguraba entón que o comisionado sería un primeiro paso para a xestión do tráfico dende Galiza.


A Pontenova: ESPIRITU DE ALDEA\nlles preocupa o mais minimo dos que nelas viven , inda que se vexa que todo se acaba a pasos axigantados .\nSen entrar en cores partidistas , penso que non e só ou tema de diñeiro, que tamen ten a sua importancia , se non e mais un tema de xestos co…” espírito de aldea “.. .Penso que e mui importante sentirse apoiado por unha corrente positiva, e non a esa rancia frase de …nas aldeas non quedan mais que vellos , con eses opinantes non quero contar …. Apelo a xente nova ( de 0 a 100 ) que se sinta orgullosa do que ten , ,cousa que nestes momentos parece que non van nesa dirección.como exemplo no caso lúdico ,cando saen a divertirse ,dispérsanse buscando outros lugares que aparentemente lles ofrecen algo mellor, pero os quero retar a que en vez de ir , sexan capaces de traer , a iso eu tamen apúntome ,seguro de que algunha enxeñosa idea ai.\nApelo as institucions para que sexan capaces de convocar plataformas nas que se poidan proxetar novas ideas preservando ou espirito de aldea .\nCon todo isto que digo non quero roubarlle protagonismo á pontenova, nin a sua historia minería i ferroviaria, só gustaríame contar con ela, para axuntar forzas i dar vida a todas as aldeas que a rodean, o fin i o cavo A PONTENOVA seria o punto de partida para chegar a todas elas .


Estas son as gandarías co mellor leite de Galicia en 2020 - Campo Galego\nInicio / Leite / Estas son as gandarías co mellor leite de Galicia en 2020\nEstas son as gandarías co mellor leite de Galicia en 2020\n13/12/2020 10:24 a.m.\nO conselleiro do Medio Rural, José González, xunto co director xeral de Gandaría, Agricultura e Industrias Agroalimentarias, José Balseiros, asistiu este sábado á entrega dos galardóns á excelencia da calidade hixiénico-sanitaria de produtores de leite cru de vaca de Galicia, coñecidos como premios Exceleite.\nOs premios Exceleite teñen como finalidade recoñecer aos gandeiros máis comprometidos co seu traballo e, polo tanto, coa calidade do leite que producen nas súas explotacións. Así, estes galardóns distinguen ás granxas en tres categorías en función do seu tamaño (pequenas, medianas e grandes) e, á súa vez, estas subdivídense en tres grupos segundo o sistema de produción (intensivo, semiextensivo ou extensivo). Tamén se recoñecen de xeito específico as mellores explotacións ecolóxicas.\nA estes premios optaron todas as explotacións leiteiras de gando vacún de Galicia que realizan os seus autocontrois de calidade no Laboratorio Interprofesional Galego de Análise do Leite (Ligal) e que estiveran dadas de alta no Rexistro de Explotacións Leiteiras de Calidade Diferenciada (Recaldi) e, no caso das ecolóxicas, no Consello Regulador da Agricultura Ecolóxica de Galicia (Craega). Polo tanto, os gañadores pasaron uns controis serios e rigorosos levados a cabo por profesionais do Ligal, veterinarios e técnicos da Consellería.\nGandarías de vacún de leite galardoadas nos premios Exceleite 2020:


AXUDAS AO INVESTIMENTO PARA INFRAESTRUCTURAS LOCAIS | Mancomunidade de Municipios da Comarca de Verin\nDECLARACIÓN INSTITUCIONAL DA MANCOMUNIDADE DE MUNICIPIOS DA COMARCA DE VERÍN SOBRE O ANUNCIO DO PECHE DO PARITORIO DO HOSPITAL COMARCAL\nPROGRAMA DE INCENTIVOS Á CONTRATACIÓN DE PARADOS DE LONGA DURACIÓN\nPublicado por Mancomunidade Informa en 08/01/2020\nRESOLUCIÓN do 16 de decembro de 2019 pola que se dá publicidade ao acordo do Consello de Dirección que aproba as bases reguladoras das axudas ao investimento para infraestruturas locais (Programa de centros de fabricación avanzada), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia competitiva (código de procedemento IG408C).\nSerán subvencionables os proxectos de creación de infraestruturas en Galicia que contribúan a nivel local a mellorar o contorno das empresas e dos consumidores e a modernizar e desenvolver a base industrial, e que cumpran os seguintes requisitos:\na) Estarán á disposición dos usuarios interesados dunha forma aberta, transparente e non discriminatoria. O prezo que se cobrará polo uso ou a venda das infraestruturas será o prezo de mercado.\nb) Deberán permitir a utilización por parte dos seus destinatarios mediante unha estrutura de servizos tarificables en función do uso ou consumo que se realice. Non serán subvencionables os proxectos en que o solicitante ou un terceiro utilice de xeito exclusivo ou maioritario a infraestrutura para si ou para a execución de proxectos para terceiros. Para os efectos destas bases, considerarase utilización maioritaria por parte dun terceiro a que supere o 75 % da facturación da infraestrutura.\nNon serán subvencionables os proxectos de desenvolvemento de infraestruturas de investigación, de agrupacións empresariais innovadoras, sistemas urbanos de calefacción e refrixeración enerxeticamente eficientes, infraestruturas de enerxía, reciclaxe e reutilización de residuos, infraestruturas de banda larga, cultura e conservación do patrimonio, infraestruturas deportivas e recreativas multifuncionais, aeroportos e portos.\nO investimento subvencionable deberá ser inferior a 20.000.000 de €.\nPoderán ser beneficiarias destas axudas as pequenas e medianas empresas (pemes), que adopten a forma xurídica de sociedade limitada ou sociedade anónima e se constitúan especificamente para a explotación da infraestrutura proposta, sen posibilidade de executar actividades non relacionadas con ela.\nb) Que acheguen para o proxecto de infraestrutura unha contribución financeira exenta de calquera tipo de apoio público de polo menos un 20 % dos investimentos subvencionables, sexa mediante recursos propios ou mediante financiamento externo.\nc) Que conten cun mínimo de tres socios e que polo menos tres socios teñan unha participación superior ou igual ao 10 %. Se algún dos socios empresariais non é unha peme, a súa participación deberá ser inferior ao 25 %.\nd) Que conten con acordos societarios elevados a públicos que aseguren o cumprimento destas condicións no caso de transmisión da propiedade durante o período de mantemento do investimento definido no artigo 15.a) destas bases.\na) As empresas pertencentes ao sector da pesca e a acuicultura, segundo o artigo 1.3.a) do Regulamento (UE) nº 651/2014.\nc) As empresas en crise, de acordo coa definición establecida no número 18 do artigo 2 do Regulamento nº 651/2014. As empresas solicitantes deberán cubrir no formulario electrónico de solicitude unha declaración de non atoparse en situación de crise conforme a normativa comunitaria.\nd) As empresas en que concorra algunha das circunstancias previstas no artigo 10.2 e 3 da Lei 9/2007, ou incumpran as obrigas do artigo 11 da citada lei.\nO Igape realizará as comprobacións documentais necesarias para garantir que as empresas beneficiarias teñen a condición de peme, segundo a definición establecida pola Comisión Europea no anexo I do referido Regulamento (UE) nº 651/2014, e que non incorren en ningunha das circunstancias enumeradas no número 18 do artigo 2, do mesmo texto normativo, para considerar unha empresa en crise.\nCo fin de facilitar o acceso á axuda, permitirase que esta poida constituírse tras a presentación da solicitude de axuda, antes da resolución de concesión, tal e como se describe no artigo 7.\nSerán subvencionables os investimentos en activos fixos que correspondan de forma indubitable á infraestrutura subvencionada, que cumpran os requisitos establecidos pola Orde HFP/1979/2016, do 29 de decembro, do Ministerio de Facenda e Función Pública, pola que se aproban as normas sobre os gastos subvencionables dos programas operativos do Fondo Europeo de Desenvolvemento Rexional para o período 2014-2020, e que se materialicen nos seguintes conceptos:\na) Obra civil: acondicionamento e urbanización, oficinas, laboratorios, servizos sociais e sanitarios do persoal, almacenamento de materias primas, edificios de produción, edificios de servizos industriais, almacenamento de produtos terminados e outras obras vinculadas ao proxecto, levadas a cabo en terreos propiedade do solicitante ou sobre os cales o solicitante teña un dereito de superficie, concesión administrativa ou dereito de explotación similar cunha vixencia mínima de 5 anos, contados desde a data de posta en marcha da infraestrutura.\nb) Adquisición de terreos, edificacións ou construcións por un importe que non exceda o 10 % do investimento total subvencionable. Poderá superarse esta porcentaxe no caso de que a operación consista, atendendo ao seu obxecto e finalidade, na adquisición de edificacións xa existentes para seren rehabilitadas ou postas a punto para un novo propósito, de modo que o terreo en que estas se asentan non constitúa o elemento principal da adquisición. Non se considerará que a edificación constitúe o elemento principal dunha adquisición, calquera que sexa o obxecto ou a finalidade da operación, cando o valor de mercado do solo exceda o valor de mercado da edificación no momento da compra.\nc) Bens de equipamento: maquinaria de proceso, instalacións específicas para a actividade subvencionable, equipamentos e medios de transporte interno, vehículos especiais de transporte externo, medios de protección do ambiente e outros bens de equipamento.\nd) Outros investimentos en activos fixos materiais, incluíndo o mobiliario.\ne) Activos intanxibles relacionados directamente co proceso produtivo (ou co de prestación de servizos, se é o caso) que cumpran os seguintes requisitos:\n1º. Empregaranse exclusivamente no establecemento beneficiario da axuda.\n2º. Deben ter a consideración de activos amortizables.\n3º. Deberán ser adquiridos a terceiros non relacionados co comprador en condicións de mercado.\n4º. Figurarán no activo da empresa e permanecerán no establecemento beneficiario da axuda durante un período mínimo de 3 anos.\nf) Os custos de reformas de instalacións levadas a cabo en bens inmobles arrendados e sempre que o arrendamento teña unha vixencia mínima de 5 anos contados desde a data de posta en marcha da infraestrutura.\nOs bens de equipamento adquiridos deberán ser novos ou cumprir os requisitos para a súa admisión establecidos na Orde HFP/1979/2016:\n– Que os bens non fosen obxecto de ningunha subvención autonómica, nacional ou comunitaria.\n– Que o prezo non sexa superior ao valor de mercado de referencia nin ao custo dos bens novos similares, o cal deberá acreditarse mediante certificación de taxador independente.\nOs investimentos subvencionables non poderán ter comezado antes da presentación da solicitude de axuda no Igape. Ningún dos custos alegados sobre os cales se solicita subvención poderán ser realizados con carácter previo a esta presentación; de ser así, o proxecto no seu conxunto sería non subvencionable. Para tal efecto, o solicitante deberá achegar unha declaración expresa, incluída no formulario electrónico de solicitude de axuda.\nConsidérase que o proxecto xa foi iniciado cando exista un primeiro compromiso en firme para a execución das obras ou para a adquisición dalgún dos elementos integrantes do proxecto, entendendo por proxecto calquera dos investimentos comprendidos na solicitude da axuda. Neste sentido, considérase que existe compromiso en firme no caso da existencia dun contrato ou oferta asinado entre as partes, ou da existencia dun pedido, para calquera dos elementos subvencionables.\nO período de execución dos investimentos subvencionables denomínase prazo de execución do proxecto e abarcará desde a data de presentación da solicitude ata o remate do prazo establecido na resolución de concesión, que non poderá superar a data establecida na resolución de convocatoria. Calquera gasto realizado fóra deste período non será subvencionable.\nO beneficiario deberá adquirir os bens obxecto de investimento en propiedade.\nNo caso de adquirilos mediante fórmulas de pagamento aprazado, os bens deberán pasar a ser de propiedade plena do beneficiario antes do remate do prazo de execución do proxecto, e deben constar neste momento o vencemento e pagamento das cantidades aprazadas.\nOs bens obxecto de investimento deberán ser adquiridos a terceiros. Os provedores non poderán estar asociados nin vinculados coa entidade solicitante ou cos seus órganos directivos ou xestores, entendendo esta vinculación nos termos especificados no artigo 43.2 do Decreto 11/2009.\nCando o importe subvencionable dos elementos que se van adquirir a un mesmo provedor supere as contías establecidas na Lei 9/2017, do 8 de novembro, de contratos do sector público, para o contrato menor (importe igual ou superior a 15.000 € no caso de prestación do servizo ou adquisición do ben e importe igual ou superior a 40.000 € no caso de execución de obra, no momento de publicar estas bases), o beneficiario deberá solicitar, como mínimo, tres ofertas de diferentes provedores con carácter previo á contratación da execución da obra, da prestación do servizo ou da adquisición do ben, agás que polas súas especiais características non exista no mercado suficiente número de provedores que as realicen, presten ou subministren. Neste caso, presentarase un escrito acreditativo desta circunstancia, asinado polo representante legal ou por un experto independente.\nCando se dean as circunstancias previstas no artigo 23 da Lei 9/2017, de contratos do sector público, a entidade beneficiaria deberá cumprir co disposto para os contratos subvencionados.\nO prazo de presentación de solicitudes rematará o 9 de marzo de 2020.


Laconada: Confit de salmon\nBenqueridos compañeiros, hei de retractarme na miña opinion acerca do salmon devolvendolle a conducta. Si, hoxe fixen unha receita inspirandome nas notas que vira no meu "libro gordo" de cociña e o resultado non puido ser mais favorable.\nTratabase dun salmon en rodelas confitado. Como xa saberedes o confit consiste en cociñar un alimento nun medio graxo (aceite de oliva, graxa animal...) a moi baixa temperatura e durante un bo bocadiño de tempo. Pois ben, os ingredientes son os que seguen:\n-unhas rodelas de salmon sen pel\n-aceite de oliva (eu empreguei suave... a gusto do consumidor)\n-pementa negra (sego sendo fiel á pementa negra de Xamaica)\n-unha poliña de romeu\n-un par de poliñas de perexil (ou "pirixel" que di miña aboa) picadiño\nSalpementanse as rodelas de salmon previamente limpo e "sequiño" cun papel absorbente.\nPonse a quentar a lume moi suave unha tarteira con aceite de oliva suficiente para cubrir o salmon. Engadese o romeu e de ai a un pouco o perexil, que e mais doado de se queimar a pesares da baixa temperatura do aceite. Deixamolo ao lume por uns 20-30 minutos remexendo a tarteira polo mango non sexa que se apegue ao fondo. Asegurovos que o aroma e embriagador. Asi que pasen eses minutos retiramos o salmon con moito coidado de que non se estrague a rodela, que estara moi tenriña, e pasamola novamente a unha folla de papel absorbente para retirar o aceite sobrante sen premer demasiado no peixe. Ca mesma empratamos o salmon mentres estea quentiño. A cor e espectacular, manten a tonalidade rosada ou mesmo anaranxada cun leve douradiño. Sabedes que ademais o aceite e perfectamente reciclable unha vez peneirado pois apenas acadaria os 80ºC na coccion, ca vantaxe de que esta aromatizado.\nEu presenteino cun "arroz thai integral aromatico " con caneliña e xenxibre nun molde redondo e unha ensaladiña de cogollos e alcachofas á mostaza (non lembro agora a variedade de mostaza pero trouxoma miña irma da sua estancia en Paris. E un especieiro de madeira con 6 ou 7 variedades de mostaza... unha loucura de sensacions.)\nO dito, convidovos a probar este xeito de preparar o salmon que para alguen coma min que o denostaba foi todo un achadego.


Convocadas prazas de auxiliares de conversa de nacionalidade española para traballar no estranxeiro.\nVeñen de convocarse máis de 800 prazas de auxiliares de conversa de nacionalidade española para traballar no estranxeiro.\nO prazo para inscribirse é de 15 días hábiles e comeza este 7 de decembro.\nSe estás a piques de rematar a túa titulación ou a remataches despois do 2016 pódeche interesar participar!\nEste programa que ofréceche unha estadía de outubro do 2022 a maio do 2023 en países como Alemania, Australia, Canadá, Bélgica, Francia ou Portugal, entre outros, a cambio dunha compensación económica.\nSe te seleccionan, deberás exercer funcións de axudante en práctica de conversación en castelán, baixo a dirección dun profesor titular, durante un mínimo de doce e un máximo de vinte horas semanais dependendo de cada país.\nAínda non sabes se é para ti? Aquí obterás resposta ás preguntas máis frecuentes.\nMás en esta categoría: « O que precisas saber sobre a convocatoria do concurso para a provisión de postos de persoal asesor no exterior A modificación do RD 276/2007 permitirá un sistema transitorio de ingreso ós corpos docentes de aplicación nos procesos selectivos de 2022 »


Pensas como a túa clientela?\nNin ti, nin eu, nin ninguén é quen de pensar como outra persoa. É o que ten a condición humana, que nos fai unicxs…\nPero intentalo permíteche aproximarte a esas persoas, e iso é algo necesario, e quizais suficiente, para chegar a conectar coa clientela que desexas ter.\nSábeno ben as grandes empresas que si o fan, e intúeno moitas persoas autónomas e pequenas empresas, que se afanan en poñerse no sitio desx clientx ideal para saber que queren, e así chegar a elx.\nÁ hora de analizar que é o necesario para conectar coa túa clientela, a falta de tempo, de persistencia e, quizais, certa inseguridade en ti mesmx é o que marca a diferenza entre esa grande empresa e ti. Eses factores dependen de ti, do interés que teñas en solventalos (si, todas elas son cuestións que podes solventar).\nO outro factor, a falta de coñecemento de certas estratexias de marketing, ten unha solución máis doada.\nSeguramente es moi consciente da importancia que ten a psicoloxía na túa estratexia de marketing e comunicación… E os mapas de empatía son unha mostra (máis) delo.\nO mapa de empatía.\nO mapa de empatía é unha ferramenta que che obriga a poñerte no lugar da túa clientela para elaborar un perfil dela. Obtés información sobre as súas rutinas, influencias, pensamentos, temores, ambicións… e, en definitiva aquelo que move a esa persoa á acción, o que realmente a motiva.\nTeno en conta: A maioría das decisións de compra tómanse de maneira emocional!\nÉ necesario facer un mapa de empatía?\nNon, non é necesario. O que é necesario é coñecer ben á túa clientela ideal, ao teu público obxectivo e colocalo sempre no centro do teu proxecto.\nOs mapas de empatía son unha ferramenta moi útil que che permitirá logralo e que cumpren un dobre obxectivo:\nEvitan que erres a túa estratexia de marketing.\nBasear a túa estratexia nunha segmentación que fai da túa clientela un ente abstracto é un erro.\n“A miña clientela ideal son persoas de entre 30 e 45 anos, con fillos, cuns ingresos medios e a quenes lles gusta facer escapadas de fin de semana.”\nIsto non é suficiente!!\nEvitan que che leve a equívoco o que di a túa clientela (a que tes e a que pretendes ter).\nDecíao ao principio deste texto, non poderás saber exactamente que é o que pensa a túa clientela, pero o mapa de empatía permitirache ir máis alá do que parece que quere e mesmo do que di que quere, achegándote ao que realmente quere.\nSi, as persoas (unhas máis ca outras) somos complicadas, e non é a primeira vez que non sabemos o que queremos, ou que dicimos que queremos unha cousa cando en realidade queremos outra.\nQuizais esa persoa á que estás atendendo non sabe realmente o que quere… Quizais che di que lle parece ben algo do que lle estás dicindo pero, por non contradicirte (ou calquera outro motivo) non quere dicirche o que realmente pensa… Quizais simplemente non queira dicirche o que desexa e cho queira oír dicir a ti…\nFacer un mapa de empatía achégache máis ao que pode desexar realmente a túa clientela, independetemente do que diga.\nO certo é que, basicamente, cando unha persoa consumidora fai algo, busca satisfacer unha necesidade, necesidade que pode ser:\nFuncional: cumplir cun cometido.\nSocial: acadar un estatus.\nEmocional: lograr unha experiencia de consumo especial.\nO teu principal obxectivo non é comprender a esa persoa senón facer que a túa proposta de valor encaixe na satisfacción dunha desas necesidades (preferiblemente que satisfaga a emocional).\nComo facer un mapa de empatía.\nNon cometas o erro de quedarte neste paso, pero é o primeiro a dar.\nComeza clasificando á túa clientela segundo criterios tradicionais como idade, xénero, posición económica e social, gustos, preferencias no uso dos teus servizos/produtos, etc.\nProcura facer poucas categorías.\nNeste punto trátase, sobre todo, de saber en que categoría(s) te vas a centrar e a que tipo de clientela NON adicarás os teus esforzos.\nAvanza!, ponlle cara, nome, profesión, etc. a unha persoa de cada unha das categorías anteriores nas que está o tipo de clientela que che interesa.\nO interesante deste punto é que teñas a esa persoa en mente para averiguar que preguntas queres facerlle e para dirixirte a ela cando fagas as túas propostas.\nÉ o momento de elaborar o teu mapa de empatía de cada unha desas persoas.\nDebes facerte unha serie de preguntas relativas a:\nDescribe que ve esa persoa no seu entorno.\n– Como é o seu entorno?\n– Con que persoas se relaciona?\n– A que problemas se enfrenta?\n– A que tipo de ofertas está exposta esa persoa e por que medios?\nQue pensa e sente?\nImaxina que pasa pola súa mente e non di.\n– Cales son as súas motivacións?\n– Cales son as súas preocupacións?\n– Que é o que realmente lle importa?\n– Que lle quita o sono?\n– Cales son as súas expectativas?\nDescribe que escoita esa persoa do seu entorno.\n– Que escoita en casa, no traballo, con amizades?\n– Que persoas son as que máis inflúen nela?\n– Que medios teñen maior influenza nela?\nQue di e fai?\nImaxina que di e como se comporta cando está con outras persoas.\n– Que fai?\n– Como se expresa, que actitude ten?\n– Que di que lle importa (aínda que non sexa o que pensa)?\n– Con quen fala?\n– Sobre que persoas ten influencia?\n– Que diferenzas hai entre o que di e o que pensa?\nCoa información que obtés destas cuestións, intenta extraer unha información máis ligada á súa personalidade preguntándote sobre o seguinte:\nQue dificultades ten?\nDescribe aquelo que lle supón un grande esforzo e frustración.\n– Cales son as súas grandes frustracións?\n– Que medos e riscos debe afrontar?\n– Que obstáculos debe superar para acadar os seus obxectivos?\nQue lle motiva?\nDescribe aquelo que ansía e move a esa persoa á acción.\n– Que desexa conseguir?\n– Que é o éxito para esa persoa?\n– Como mide o éxito e intenta acadalo?\nXa tes unha idea de como é esa persoa, unha serie de hipóteses que debes comprobar. Contrastar esa información recabando datos desas persoas e usar o que averiguas para axustar o teu mapa de empatía. É un proceso continuo que che permitirá coñecer máis en profundidade á túa clientela ideal e, respondendo ás súas necesidades, establecer unha relación duradeira que vos beneficie a ambxs.\nFacer un mapa de empatía non é complicado e non leva demasiado tempo (en 20 minutos podes ter feito un).\nPara que teñas unha referencia máis, podes ver este exemplo de mapa de empatía.\nFacer un mapa de empatía permíteche coñecer mellor á túa clientela ideal ademais de ampliar o coñecemento sobre o entorno, comportamento, inquedanzas e aspiracións da túa clientela (actual e pretendida).\nPodes facelo cando comezas un novo proxecto, introduces un novo servizo ou produto, cambias a túa estratexia de marketing e comunicación, ou cando estableces unha alianza comercial…\nSó tes que ter presentes estas cuestións, coller un papel (tamaño DIN A3 como mínimo, preferiblemente) ou pizarra, e contando coa opinión doutras persoas (preferiblemente) adicarlle uns minutos a aproximarte a como pensa esa persoa que che gustaría ter por clienta.\nTi es quen debe traballar cada día a túa marca, e para elo tes que facer un traballo constante de análise da túa clientela e saber así que é o que a move a actuar.\nEstar dispostx a facer este traballo de análise é o primeiro paso para facelo, e facelo é necesario para lograr o obxectivo que procuras: conectar coa túa clientela.\nAnímaste a intentalo!?


montes veciñais Archivos - Page 5 of 9 - Campo Galego\nInicio / Publicacións etiquetadas montes veciñais (Páxina 5)\nA Consellería do Medio Rural convocou hoxe as axudas para prevención de lumes en montes veciñais e sociedades de fomento forestal (Sofor). A orde da …\nO encontro que mantivo esta semana en Ponteareas a Asociación Forestal de Galicia (AFG) coa conselleira do Medio Rural, Ángeles Vázquez, saldouse co …\nA Deputación da Coruña vén de aprobar a concesión definitiva de dúas liñas de axudas a entidades asociativas agrarias e a montes veciñais da provincia. …\nA Deputación de Pontevedra aprobará este luns en Xunta de Goberno unha nova convocatoria de subvencións a concellos destinadas á mellora dos montes da …\nOs orzamentos da Xunta para o 2018 estanse a debatir no Parlamento de Galicia, onde compareceu esta semana a conselleira do Medio Rural para desgranar as …\nA Deputación de Pontevedra aprobou hoxe na súa xunta de goberno axudas por un total de 443.000 euros para redactar proxectos de parques forestais e realizar …\nA Deputación de Pontevedra aprobará este luns unha axuda de 54.000 euros para a creación do parque forestal ‘Miradoiro de Cotorredondo’, en Vilaboa. A …\nA Asociación Forestal de Galicia mantivo un encontro co director xeral de Ordenación e Produción Forestal, Tomás Fernández Couto, para abordar, entre …\nMedio Rural destinará 4 millóns de euros a proxectos de ordenación de montes\nA Xunta convocará en breve unha liña de axudas para financiar proxectos de ordenación de montes. Medio Rural ten previsto adicar a ese fin catro millóns de …\nO monte veciñal de Espiñarcao, en Romariz (Abadín, Lugo) estaba hai 30 anos a toxos e queirogas, con algúns campeiros polo medio que aproveitaban vacas e …\nTres de cada dez comunidades de montes de Galicia está sen actividade, segundo os cálculos da Xunta. Son un milleiro de comunidades, das 3.300 que hai en …\nO Consello da Cultura Galega, en Santiago, acolleu unhas xornadas sobre a situación dos montes veciñais en mancomún que abren diversas liñas de debate de …\nO Pazo de Cultura de Pontevedra acollerá o sábado 30 unhas xornadas adicadas a analizar as liñas de traballo actuais que hai sobre o monte e as perspectivas …


2.1.1. Entidades, atributos e relacións | Dataprix translations\n2.1.1. Entidades, atributos e relacións\nPolo estado que queremos dicir un obxecto do mundo real que se pode distinguir doutros obxectos e algunhas propiedades que nos interesen.\nAlgúns exemplos son o traballador organización, produto, ou unha oficina. As entidades son tamén outros elementos do mundo real de interese, menos tanxibles, pero igualmente distinguível de outros obxectos, por exemplo, unha materia impartida en unha universidade, un préstamo bancario, unha orde de cliente, etc.\nAs propiedades dos obxectos que nos interesan son chamados atributos.\nAo longo dun determinado empregado pode interesar connosco, por exemplo, ter rexistrado o seu número de identificación, o seu nome CPF, último nome eo seu salario como atributos.\nO concepto de entidade se emprega para designar obxectos individuais de forma a se referir a grupos de elementos similares de interese para nós os mesmos atributos, é dicir, por exemplo, é usado para designar tanto particular un empregado dunha empresa e os conxunto de todos os empregados da empresa.En concreto, o termo vai referir entidade poden ser casos específicos ou sucesos (empregados individuais) ou tipos ou clases de entidades (o conxunto de todos os empregados).\nO modelo ER ofrece unha notación diagramática para representar graficamente as entidades e os seus atributos:\n• Entidades son representadas por un rectángulo.O nome da entidade está escrito en letras maiúsculas no interior do rectángulo.\n• Os atributos son representados polo seu nome en letras minúsculas xunto cun guión para o rectángulo da entidade a que pertencen. Moitas veces, xa que existen moitos atributos para cada entidade cotizada en anacos do diagrama de mantelo simple.\nCada un dos atributos dunha entidade toma valores dun determinado ámbito ou conxunto de valores. Os valores dos campos deben ser atómicas, é dicir, non debe ser capaz\nser dobres.Ademais, todos atributos deben ser de valor único. Un atributo é un valor único, se ten un valor único para cada aparición dunha entidade.\nDiagramática notación de entidades e atributos\nA figura mostra a notación diagramática no caso de entidade funcionario cos atributos de identidade, CPF, nome e salario.\nO salario da entidade atributo usado, por exemplo, toma valores no ámbito do real e só leva un valor para cada empregado, polo tanto, ningún funcionario pode ter máis de un valor para o salario.\nComo discutido anterior, a entidade debe ser distinguível doutros obxectos do mundo real.Isto fai posible a calquera entidade de atopar un conxunto de atributos que poden ser identificadas. Este conxunto de atributos é unha entidade clave.\nO empregado é unha entidade clave consiste na DNI atributo porque todos os empregados teñen diferentes números de identificación.\nUnha dada entidade pode ter máis dunha chave, é dicir, as claves de varios candidatos.\ncandidatos e os conceptos clave primaria dunha entidade similar aos conceptos de clave candidata e chave primaria de relación, nós estudamos na unidade "O modelo relacional\ne relacionais da álxebra ".\nExemplo clave candidata\nO funcionario da axencia ten dúas chaves candidatas, que está formada polo atributo ID, que está constituído polo nss atributo, xa que o Nß tamén serán distintos para cada funcionario.\nO deseñador escolle unha chave primaria de todas as claves demandantes.En notación diagramática, a clave primaria é subliñada a distinguilo lo doutras claves.\nExemplo de chave primaria\nNo caso dunha organización de funcionarios, podemos elixir DNI como chave primaria.Na marxe que nos entendamos que a clave primaria é subliñado para distinguilo lo dos demais.\nRelación é definida como unha asociación entre entidades.\nAs inter-relacións son representadas en diagramas de ER por un nivel de diamante. Avanzar no diamante indica o nome da interacción con letras maiúsculas.\nExemplo de interacción\nConsidere unha organización dos traballadores e unha empresa contratante e asumir que os funcionarios son designados para oficinas onde traballan. Entón existe unha relación entre a entidade e funcionario da oficina da entidade.\nEsa relación, que podería chamarse de asignación, os empregados asociados coas empresas onde traballan.A figura amosa o mapa "marxe de interacción entre as entidades e os empregados da oficina.\nO termo de interacción pode ser usado tanto para designar unha determinada forma de asociacións ou coincidencias de nomear ou similar tipos comúns de asociacións.\nUnha relación se aplica a unha asociación específica entre o empregado ID '50 .455.234 'e servir' Diagonal, 20 'como unha asociación xenérica entre a entidade e funcionario da oficina da entidade.\nIntereses, ás veces, reflicten algunhas propiedades das inter-relacións.Por esta razón, as relacións poden ter atributos. Os atributos de inter-relacións, así como as entidades teñen un certo dominio, eles deben ter valores atómicos e debe ser de valor único.\nOs atributos das inter-relacións son representadas polo seu nome en letras minúsculas, xunto cun guión no diamante interface a que pertencen.\nAtributo dunha relación tan\nObserve estudante, a entidade ea entidade suxeita se mostra na figura seguinte:\nEntre estas dúas entidades está establecida interface de avaliación para indicar os temas que os alumnos foron avaliados.Esta relación ten a nota de atributo, que se usa para indicar o que os estudantes teñan obtido o grao de individuos avaliados.\nTeña en conta que o atributo debe ser vinculado a unha nota de avaliación atributo de relación, sería incorrecto considera-la un atributo da entidade alumno ou un atributo da entidade suxeita.Imos explicar isto mediante a análise das coincidencias de relación avaliación se mostra na figura anterior.\nSe a nota é considerada un atributo de estudante, entón o alumno 'E1' na Fig precisa de dous valores de atributos, un para cada curso ten, polo tanto, non podería ser de valor único. Do mesmo xeito, se non estivese suxeito atributo pode ser de valor único, porque, por exemplo, "nota suxeito A1 do esixiría tres valores, un para cada alumno que está matriculado na mesma. Nós concluímos que a nota está relacionada a asignar á vez con un asunto e un alumno que frecuenta\nePolo tanto, debe ser un atributo da relación que une as dúas entidades.


A forza dunha imaxe | Galicia Digital\nA forza dunha imaxe\nAlguén dixo unha vez que unha imaxe vale máis que mil palabras, e pode ser que sexa certo pois hai que ver o que unha foto pode dicir se un a observa con certa calma. Cunha foto paralizamos o tempo, capturamos un instante e as veces poñemos o dedo na chaga. Detrás dela pode haber unha verdadeira historia de amor, de odio, de amizade, de complicidades e mesmo resultar comprometida, malia que pase moito tempo dende que foi realizada.\nE isto foi o que lle aconteceu ao presidente Feijoó hai vinte anos cando o fotografaron na compaña do seu amigo Marcial Dorado, entón coñecido contrabandista alcumado como o Padriño de Arousa. Que lle saquen unha foto inoportuna pódelle acontecer a calquera, claro que Feijoó entón xa non era unha persoa calquera senón que ocupaba o número dous na consellería de Sanidade que presidía Romai Becaría. Era pois, un destacado membro do Partido Popular que compartía amizade cunha persoa que actuaba fora da lei. De non existir esta connotación este asunto non pasaría de ser unha anécdota, pero a presenza dun político destacado no iate dun contrabandista non me negarán que ten o seu morbo e levanta moitas suspicacias.\nE se a pregunta é: que facía un político no iate dun contrabandista? tamén poderíamos preguntármonos o que facía un contrabandista na compaña dun político. Ao marxe da amizade, as respostas poderían dar moito de si, pero non foi o caso. O presidente aclarar, aclarou ben pouco e defendeuse atacando á posición nun pleno que puxo dos nervios a máis de un. Unha vez\nmáis semella que os políticos adoecen de memoria e esquecen facilmente o que promulgaban cando hai case nada estaban na oposición.\nImaxino que todos vostedes recordarán outra foto polémica: a que lle sacaron a Anxo Quintana no iate do empresario Jacinto Rey e que puxo en pe de guerra á oposición entón encabezada por Núñez Feijoo que pediron a dimisión do politizo do BNG porque, segundo eles, non daba boa impresión ver a un político convivindo cun empresario no iate deste. Aquela foto na popa do barco tamén resultou inoportuna. É curioso coma os iates son coma un perigoso obxecto de desexo para algúns que non se resisten a dar un paseo neles e fotografarse caia o que caia.\nE logo, claro, pasa o que pasa. A Anxo Quintana dixéronlle de todo logo da publicación daquela instantánea que, segundo a oposición, viña a expor certos receos diante da cidadanía e lles faltou tempo para pedir por activa e por pasiva a súa dimisión. E quen lle ía dicir a Feijoo que pasado un tempo, íase ver en similares circunstancias; estas peores posto que aquel paseou nun iate dun empresario e este nun dun contrabandista que, aínda que o pareza, non che é o mesmo. Dúas fotos de dous paseos, pero de diferente calado. Que fácil é pedir dimisións e non aplicarse o conto cando toca.\nEn fin, que un político ten que asumir as súas responsabilidades e tamén o seus erros diante da xente que o vota. E un presidente de Galicia ten que responder diante de todos os galegos. Pero polo que se ve so co pedir perdón semella todo arranxado. O rei pediu perdón polo episodio da cacería de elefantes, pero a Monarquía quedou tocada. A foto de Feijoo con Marcial Dorado deixou tocado ao propio presidente, pero tamén, coma o seu máximo representante, ao goberno galego. Si.


Vieiros: Galiza Hoxe - O presidente portugués veta a posibilidade de que os emigrantes voten en urna\nNas eleccións á Assembleia da República\nCavaco Silva argumentou que a eliminación do voto por correo promovería a abstención. Os emigrantes portugueses só votan nos consulados nas presidenciais e nas europeas.\nRedacción - 14:00 04/02/2009\nTags: Aníbal Cavaco Silva Assembleia da República eleccións Portugal presidente da República veto voto por correo\nOs emigrantes portugueses só votan por correo nas eleccións á Assembleia da República\nEn Portugal tamén andan ás voltas co voto emigrante. De feito, esta terza feira a polémica deu unha outra volta cando o presidente da República, o socialdemócrata Aníbal Cavaco Silva, empregaba o seu dereito a veto para parar unha reforma na Lei Eleitoral para a Assembleia da República, que introducía a obrigatoriedade de votar en urna para os emigrantes.\nHoxe en día, aos emigrantes portugueses só lles é posíbel votar por correo e de xeito presencial -nos consulados- nas eleccións á Assembleia da República, xa que nas presidenciais e nas europeas só está permitido o voto en urna -tamén nos consulados.\nA alteración da Lei Eleitoral para a Assembleia da República foi aprobada polo Parlamento o pasado 19 de decembro, cos votos favorábeis da maioría do PSP e dos parlamentarios do PCP, BE e PEV. Pola contra, as bancadas do PSD, do CDS-PP e o deputado independente José Paulo Carvalho votaron en contra.\n"A alteración agora proposta ía promover a abstención electoral"\nSegundo o presidente da República, se non vetase esta mudanza da lei, alén de romperse unha tradición de máis de 30 anos -a lei está en vigor dende 1976-, había promoverse a abstención entre a emigración. "A alteración agora proposta ía promover a abstención electoral, como foi salientado polo Conselho Permanente das Comunidades Portuguesa, que chamou a atención sobre as dificultades inherentes ao exercicio do voto presencial, o que obrigaría a milleiros de persoas a percorrer centos ou milleiros de quilómetros para exercer un dereito fundamental", xustificou Cavaco Silva.\nPorén, a Presidencia da República emitiu unha nota na que enuncian dous supostos nos que si admitirían "unha alteración deste alcance": "ao verificarse que, despois de máis de 30 anos", o réxime saínte "tíñalle dado azos á práctica sistemática de fraudes ou ilícitos electorais" ou que se concluíse que esta lei "é contraria aos principios constitucionais". Con todo, subliñan que, dende 1976 non ficaron demostradas situacións coma estas, nin foron verificados "ilícitos electorais practicados a través do voto por correspondencia". Alén disto, aínda salientan que "a dimensión da rede consular portuguesa" non é suficiente para "satisfacer en pleno as necesidades de sufraxio das comunidades portuguesas no estranxeiro". Por último, sinálase que "ao preverse que a votación ha durar tres días, colócanse entre outros, problemas como o da garantía da inviolabilidade das urnas situadas fóra dos consulados", o que, segundo indicaron dende o gabinete de Cavaco Silva, "pode ameazar a transparencia electoral".\nOs socialistas han estudar as razóns do veto de Cavaco Silva\nAs reacción á decisión de veto de Cavaco Silva non tardaron. O primeiro en falar cos medios de comunicación portugueses foi o líder parlamentar socialista, Alberto Martins, que minutos despois de coñecer a opinión do presidente sinalou que esta merecía unha "ponderación e reexame". Mais Martins tamén deixou caer que nestes momento é necesaria unha valoración para decidir se sempre é preciso manter a colaboración entre Parlamento e Presidencia: "a bancada parlamentar sempre fai unha análise para ver en que medida teñen que ser asegurados os deberes de cooperación institucional".\nAínda que sinalando que Cavaco Silva ten "unha parte particularmente relevante no proceso", Alberto Martins reiterou os argumentos do PS para impoñer o voto presencial nestas eleccións, ante a "exixencia constitucional da personalidade do voto".\nO Bloco da Esquerda considera que é "un paso atrás en termos de fiabilidade de voto"\nA deputada do Bloco da Esquerda (BE), Helena Pinto considerou a decisión de Cavaco Silva "un paso atrás en termos de fiabilidade de voto" e lembrou que o seu partido votou a favor de mudar esta lei "para reforzar a presencialidade" nas votacións.\n"Sempre fomos sensíbeis ao argumento de que a reestruturación da rede consular pode afastar os emigrantes do exercicio do voto", admitiu a deputada, mais lembrando que na mudanza desta lei electoral introduciuse a necesidade de "alongar as mesas de voto".\nO PSD de Cavaco Silva, encantado coa decisión do presidente\nO líder parlamentar socialdemócrata, Paulo Rangel, manifestou a súa satisfacción após coñecer a decisión do presidente, afirmando que o cambio da lei sería unha "restrición inaceptábel" do dereito de participación. "Estamos moi satisfeitos por teren sido asegurados os dereitos dos emigrantes portugueses".\nNo CDS-PP están satisfeitos coa decisión "a prol da participación"\nPola súa parte, o dirixente demócrata-cristián, Filipe Lobo d'Ávila afirmou que o seu partido recibiu con "satisfacción" o veto de Cavaco Silva, considerando que esta decisión "favorece a participación". Nesta liña, Lobo d'Ávila lembrou que o CDS-PP "xa tiña alertado sobre os riscos da aplicación" do voto presencial para os emigrantes: "nunha altura na que se reformula a rede, pechando consulados, non se entende que se impoñan condicionantes á participación", afirmou.\nAs eleccións lexislativas portuguesas de 2009 aínda non teñen data marcada. Debe sinalar esta data o Presidente da República, mais agárdase que sexan entre setembro e outubro de 2009. O goberno que sairá elixido será o XVIII Governo Constitucional de Portugal.\nCavaco Silva considerou que a alteración proposta ía promover a abstención electoral


Cabanas no Día Mundial Contra o Cancro de Mama - Concello de Cabanas\nEstás aquí:Inicio»Novas»Cabanas no Día Mundial Contra o Cancro de Mama\nCabanas no Día Mundial Contra o Cancro de Mama\nBy Admin\t 19 Outubro, 2021 Non hai comentarios\nCon motivo do Día Mundial Contra o Cancro de Mama o Concello de Cabanas quere achegar á veciñanza a difusión da campaña “Saca Peito polas máis vulnerábeis” que está a desenvolver a Asociación Española Contra o Cancro (AECC). Esta campaña está orientada a sinalar o agravamento da vulnerabilidade que provoca un diagnóstico de cancro na muller.\nAdemais, o Concello informa que desde a sede de Ferrol da AECC propóñense as seguintes actividades:\nMartes 19 ás 19.30h. A xefa de estilismo de Telva, Julia Martínez Pereira, será a encargada de levar a cabo a inauguración da exposición no salón de actos de Afundación en Ferrol.\nMércores 20 ás 18.30h. Charla “Como anticiparse ao cancro de mama“, impartida pola doutora especialista en oncoloxía médica no CHUF Rocío Vilchez Simo (Salón de Actos Afundación).\nVenres 22 ás 19.00h Coloquio “Da cabeza aos pés“, no que participarán as psicólogas sanitarias da AECC Lucía barcia e Rosalía Fernández (Salón de Actos Afundación).\nSábado 23 ás 18.00h. Taller de moda Galicians in Galicia: a mellor pasarela, a rúa, impartida polas creadoras da conta de Instagram @galiciansingalicia, Claudia Paz, Paloma Fernández Couto, Paola Doallo e Fernando Díaz Pache (Salón de Actos Afundación).\nPor outra banda, desde os Servizos Sociais de Cabanas levouse a cabo unha xuntanza coas integrantes da AECC de Ferrol. Nesta reunión sentáronse as bases para traballar de xeito colaborativo e incorporar hábitos de vida saudábeis na veciñanza, a través de actividades de prevención e sensibilización (tabaquismo, sendentarismo e malos hábitos alimentarios), obradoiros de deshabituación tabáquica e apoio psicolóxico.\nA AECC conta cun teléfono gratuíto de atención personalizada de xeito continuado as 24 horas do día e todos os días da semana: 900 100 036.\nPrevious ArticleListaxe provisional de persoas admitidas e excluídas do proceso selectivo para a selección do persoal directivo, docente e administrativo do proxecto do obradoiro dual de emprego “Reinicia VIII”\nNext Article Apertura do prazo para solicitar os permisos para realizar queimas de restos agrícolas e forestais


3 bolsas de formación para artesáns galegos | empreg@\nInicio › novas › 3 bolsas de formación para artesáns galegos\n3 bolsas de formación para artesáns galegos\nA Consellería de Economía e Industria, a través da Fundación Centro Galego da Artesanía e do Deseño, convoca tres bolsas de formación para apoiar a participación de obradoiros artesáns galegos nun Máster de Deseño en Pel dirixido pola Fundación Loewe.\nAs axudas, dirixidas a artesáns inscritos no Rexistro Xeral de Artesanía de Galicia, supoñen o 40% por cento da matrícula do máster, e ascenden a 2,500 euros cada unha. O obxectivo desta iniciativa é apoiar a especialización dos artesáns galegos, incidindo especialmente no deseño, a innovación e a aplicación de novas tecnoloxías. Os profesionais interesados deberán facer chegar a súa solicitude xunto co seu currículo á Fundación Centro Galego da Artesanía e do Deseño antes do 5 de febreiro.\nO Máster de Deseño en Pel, baixo a dirección de Enrique Loewe, desenvolverase na cidade andaluza de Ubrique do 4 de marzo ao 21 de maio, baixo as directrices de diferentes deseñadores de bolsos en colaboración con experimentados artesáns e técnicos de marroquinería.\nA convocatoria destas bolsas encádrase na estratexia integral de apoio ao sector artesán impulsada desde a Consellería de Economía e Industria. Ademais de apostar pola formación dos profesionais incídese na promoción e a mellora da comercialización, xunto coa innovación e a adaptación ás novas tendencias do mercado e do deseño. Ao mesmo tempo, presérvanse os valores que constitúen a esencia dos produtos artesanais, como son os bos materiais, un proceso de produción coidado e un resultado de calidade.\nPrograma do máster\nWeb do Centro Galego de Artesanía\n‹ Curso de inglés profesional. UNED\nTaller de Marketing Vivo para Empresas Turísticas ›\nEtiquetado con: artesanía de galicia, artesáns, bolsas, fundación centro galego da artesanía, fundación loewe, solicitude\nTECNICO ADMINISTRATIVO 8 Marzo, 2021\nEsteticista 1 Marzo, 2021\nCOMERCIAL ADMINISTRATIVO EN CONCESIONARIO 22 Febreiro, 2021\nA Xunta participa nos actos do 350º aniversario do ‘Entremés famoso sobre a pesca no río Miño’\nFeijóo visita as empresas afectadas polo incendio do polígono do Ceao e avanza o apoio da Xunta para facilitar a recuperación da súa actividade\nLuis López mantén unha reunión de traballo co presidente da mesa galega pola caza\nPortos de Galicia e o Concello de Poio coordinan actuacións de mellora para os peiraos do municipio\nA Secretaría Xeral para o Deporte destina 20.000 euros á instalación dunha pista de pádel en Begonte\nFeijóo refírese ao autogoberno galego como a historia dun éxito da España das autonomías cuxo protagonismo corresponde ao conxunto da sociedade galega


Alcaldía - Concello de Ordes\nBenvidos/as ao Concello de Ordes\nAos/ás que se achegan por vez primeira ao espazo web do Concello de Ordes, e tamén aos/ás que nos visitan con frecuencia, quero ofrecer a nosa cordial benvida aproveitando esta fiestra virtual.\nTal e como me comprometín logo de tomar posesión como alcalde de Ordes o pasado 3 de xullo, cantos formamos parte do Goberno local aspiramos a construír un Ordes mellor e con máis oportunidades para todos e todas, a partir dunha xestión transparente, desde o respecto á lei e tomando como base a igualdade de oportunidades.\nNese espírito, reitero o ofrecemento de man tendida a toda a veciñanza de Ordes. E do mesmo xeito que as portas do meu despacho están e estarán permanentemente abertas a quen teña un problema ou unha suxestión, estou tamén á disposición da cidadanía a través das redes sociais e do correo electrónico ao que se pode acceder a través desta páxina.\nFacer de Ordes un Concello máis próspero é unha tarefa ardua, pero posible, que require deixar de lado as pequenas diferenzas e na que todas as achegas son ben recibidas.\nSede tod@s benvid@s á web do Concello de Ordes.\nD. José Luis Martínez Sanjurjo. Alcalde de Ordes\nAs establecidas no art. 21.1 da Lei 7/1985, de 2 de abril (LRBL ), que non foran delegadas na Xunta de Goberno Local, mediante decreto de alcaldía , do día 26 de xuño de 2019 (BOP NÚMERO 123 | MARTES, 2 DE XULLO DE 2019):\nDirixir o goberno e a administración municipal.\nRepresentar o concello.\nConvocar e presidir as sesións plenarias, salvo nos supostos previstos na presente Lei e na lexislación electoral xeral, da Xunta de Goberno Local e de calquera outros órganos municipais cando así se estableza en disposición legal ou regulamentaria e decidir os empates con voto de calidade.\nDirixir, supervisar e impulsar os servizos e obras municipais.\nDitar os bandos.\nConcertar as operacións de crédito, excluíndo as contempladas no artigo 158.5 da Lei 39/1988, de 28 de decembro, reguladora das facendas locais, sempre que aquelas estean previstas no orzamento e o seu importe acumulado dentro de cada exercicio económico non supere o 10 por cento dos seus recursos ordinarios, excluíndo as de tesourería, que lle corresponderán cando o importe acumulado das operacións vivas en cada momento non supere o 15 por cento dos ingresos correntes liquidados no exercicio anterior; ordenar os pagos e render contas de conformidade co disposto na Lei reguladora das facendas locais.\nAprobar as bases das probas para a selección do persoal e para os concursos de provisión de posto de emprego e distribuír as retribucións complementarias que non sexan fixas e periódicas.\nDesempeñar a xefatura superior de todo o persoal e acordar o seu nomeamento e sancións, incluída a separación do servizo dos funcionarios da Corporación e o despedimento do persoal laboral, dando conta ao pleno, nestes dous últimos casos, na primeira sesión que teña lugar. Esta atribución realízase sen prexuízo do disposto nos artigos 99.1 e 3 desta Lei.\nExercer a xefatura da Policía Municipal.\nO exercicio das accións xudiciais e administrativas e a defensa do Concello en asuntos da súa competencia, incluso cando as delegara noutro órgano e, en caso de urxencia, en materias da competencia do Pleno, dando conta a este na primeira sesión que teña lugar para a súa ratificación.\nA iniciativa para propoñer ao Pleno a declaración de lesividade en materias da competencia da alcaldía.\nAdoptar persoalmente e baixo a súa responsabilidade, en caso de catástrofe ou desgrazas públicas ou risco grave, as medidas necesarias e adecuadas dando conta inmediata ao Pleno.\nSancionar as faltas de desobediencia á súa autoridade ou por infracción das ordenanzas municipais, excepto nos casos en que tal facultade estea atribuída a outros órganos.\nOrdenar a publicación, execución e cumprimento dos acordos do Concello.\nAs demais que expresamente lle atribúan as leis e aquelas que a lexislación do Estado ou das comunidades autónomas asignen ao municipio e non atribuídas a outros órganos municipais.\nAUDIO discurso toma posesión alcalde de Ordes, 15-06-2019.\nDiscurso toma posesión 2019-2023\nDiscurso da toma de posesión 2015-2019\nOficina situada no 3º andar do Concello de Ordes\n981 680 002 Extensión 2